CELEX: 62020TN0127
Language: et
Date: 2020-02-27 00:00:00
Title: Kohtuasi T-127/20: 27. veebruaril 2020 esitatud hagi – Prantsusmaa versus ECHA

8.6.2020   
            
            
               ET
            
            
               Euroopa Liidu Teataja
            
            
               C 191/20
            
         
      27. veebruaril 2020 esitatud hagi – Prantsusmaa versus ECHA
      (Kohtuasi T-127/20)
      (2020/C 191/27)
      Kohtumenetluse keel: prantsuse
      
         Pooled
      
      
         Hageja: Prantsuse Vabariik (esindajad: A.-L. Desjonquères ja E. Leclerc)
      
         Kostja: Euroopa Kemikaaliamet
      
         Nõuded
      
      Hageja palub Üldkohtul:
      
                  —
               
               
                  tühistada ECHA apellatsiooninõukogu 17. detsembri 2019. aasta otsus liidetud asjades A-003-2018, A-004-2018 ja A-005-2018, millega tühistatakse kolm ECHA 21. detsembri 2017. aasta otsust, mis puudutavad alumiiniumkloriidi, aluselise alumiiniumkloriidi ja alumiiniumsulfaadiga seotud aine hindamist;
               
            
                  —
               
               
                  mõista kohtukulud välja ECHA-lt.
               
            
         Väited ja peamised argumendid
      
      Hagi põhjendamiseks esitab hageja kaks väidet õigusnormi rikkumiste kohta.
      
                  1.
               
               
                  Esimene väide, mille kohaselt on hageja seisukohal, et apellatsiooninõukogu rikkus õigusnormi, kui leidis vaidlustatud otsuses, et ECHA oleks pidanud arvesse võtma Schönholzeri uuringut (1997), kuigi seda uuringut talle hindamismenetluses ei ole esitatud. Sellega seoses esitab hageja järgmised etteheited:
                  
                              —
                           
                           
                              esiteks, rikutud on Euroopa Parlamendi ja nõukogu 18. detsembri 2006. aasta määruse (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT 2006, L 396, lk 1), artikli 47 lõiget 1;
                           
                        
                              —
                           
                           
                              teiseks, rikutud on kemikaalide tootjate ja importijate kohustust esitada kogu asjakohane ja olemasolev teave nende ainetega kaasnevate ohtude kohta; see on määrusega kehtestatud kaitsesüsteemi üks keskne element;
                           
                        
                              —
                           
                           
                              kolmandaks, ECHA kolme otsust asjasse puutuvate ainete hindamise kohta ei ole kontrollitud kohases ulatuses.
                           
                        
            
                  2.
               
               
                  Teine väide, mille kohaselt on hageja seisukohal, et apellatsiooninõukogu rikkus õigusnormi, tuginedes vaidlustatud otsuses Euroopa Liidu Üldkohtu sellise praktika väärale tõlgendusele, mille kohaselt peab ECHA selleks, et tõendada aine kohta täiendava teabe nõude vajalikkust, muu hulgas tõendama, et on reaalne võimalus, et nõutud teave võimaldab võtta paremaid riskijuhtimismeetmeid.